Trondhjems Turnforening

**Trondhjems Turnforening** (stiftet 1858) er den fjerde eldste idrettsforening i Norge, den eldste nord for Dovre.

Turnforeningen har holdt til i Prinsens gate i Trondheim siden 1863. Den gamle turnhallen som fortsatt brukes er landets eldste bygg som er bygget for idrett, og  som fortsatt huser idretten. Foreningen disponerer i dag to turnhaller i Trondheim sentrum, i tillegg til en hall i Toppidrettssenteret i Granåsen, som de har leid siden 2013.

I 2025 dekket foreningens tilbud grenene apparatturn (turn kvinner og turn menn), troppsgymnastikk, parkour, paraturn, breddeturn til barn, ungdom og voksne, trampolineturn, GymX (mosjon) og veteranturn.

## Historie
Da Trondhjems Turnforening, med Claus Berg i spissen, ble stiftet i 1858 hadde den 60-70 medlemmer, av disse 30 aktive. De leide to rom i Borgerklubbens lokaler i Kjøpmannsgata. Foreningens formål var «ved legemsøvelser vesentlig hentet fra det tyske Turnvesens system, å styrke og utvikle legemet og vedligeholde sunnhet hos sine medmennesker».

I 1861 ble det besluttet å bygge en egen turnhall. Grunnstenen ble nedlagt av stiftsamtmann Carl Motzfeldt den 17. mai 1962, og den nye turnhallen i Prinsens gate 1a ble innviet 9. februar 1863. Bygget har vært kontinuerlig i bruk som turnhall siden. Da Statens hus (Trondheim) ble bygget i 2000, ble store deler av kvartalet rundt bygget revet, og turnhallen ble integrert i den seks etasjers høye kvartalstrukturen.

Både Trondhjems Skiklub og Trondhjems Skytterlag har sitt utspring i Trondhjems Turnforening. Fra 1864 leide Våbenøvelsesforeningen lokaler i turnhallen, som førte til at foreningene slo seg sammen til Trondhjems Turn og Skytterlag i 1866. Den nye foreningen drev med fekting, skiløping og etterhvert skøyter i tillegg til turn og skyting. I 1871 ble det besluttet å skille Turn og Skytterlaget, og navnet ble endret tilbake til Trondhjems Turnforening. 

Turnforeningen ble stiftet av menn, og for menn. Det første tilbudet til jenter ble opprettet allerede i 1860, allikevel var det først da det ble opprettet et pikeparti i 1919 turninteresse blant jenter økte. Medlemstallet i foreningen økte fra 276 til 660 i perioden 1915 til 1919. 

I 2000 fikk turnforeningen en ny hall, et lokale som befinner seg delvis under gatenivå i kjelleren på Statens hus.

### Arrangementer

* Landsturnstevnet 1899, 1918, 1930, 1958, 1978 og 2001
* Norgesmesterskapet i enmanns- og lagturn i 1951
* Nordeuropeisk mesterskap i turn 2016
* Norgesmesterskapet i turn Senior 2018

## Bilder
Fil:Fasade Trondhjems Turnforening.jpg|Fasaden til den gamle turnhallen i Prinsens gate

## Gymnaster fra Trondhjems Turnforening

* Marius Wirum Haaverstad
* Knut Arve Johansen
* Arve Jørgensen
* Asbjørg Nesje
* Rasmus Pettersen
* Thorleif Petersen
* John Skrataas
* Kristian Solem
* Ida Beate Øyen Østhus
* Karl Aas
I ekstralekene Sommer-OL 1906 i Athen deltok brødrene Rasmus og Thorleif Pettersen i den norske 20-mannstroppen som vant den aller første olympiske gullmedaljen for Norge. Karl Aas deltok i den norske troppen under Sommer-OL 1920 i Antwerpen.

## Referanser


## Eksterne lenker

* Turnbrødrene Petersen fra Trondheim
* Turn-veteran med stil på adressa.no